title: "Di Gitshals of di S\u00f6l\u2019ring Pidersdai/fe"
text: "Di Gitshals of di S\u00f6l\u2019ring Pidersdai as en komeedestak uun fjauer apt\u00f6\u00f6ger faan de S\u00f6l'ring skriiwer Jap Peter Hansen. Hansen skreew det uun sin siafaardtidj twesken 1788 an 1792. Uk wan\u2019t stak 1809 \u00fctjden wurd, wiar en uurapfeering faan amat\u00f6\u00f6rkomeedjanten iarst 22. Febrewoore 1880 (a Piadersdai) uun Muasem.\n\nA karaktern\nA hoodkaraktern faan\u2019t stak san Pider Madsen an sin woksen jongen Korneelis an Ellen. At jaft uk Pider Madsen sin w\u00fcf Gon\u2019nel, diar en gudaardig mensk as. \u00d6ler karaktern, diar uun\u2019t stak f\u00f6\u00f6rkem, san: \n J\u0113ns Kuk (1. aptooch)\n Ejrkel\u2019 Senken (1. aptooch) , en aarem w\u00fcf\n Kristjan Moggels (1. aptooch), en neiskirig jong dring\n Tau letj dringer, diar uun de iarst aptoog briaw bring\n Bleik (2. aptooch), Gon\u2019nel sin bruler\n En moon faan Wiringhiird (2. aptooch)\n Hans Post, en jong dring, diar uun de naist aptooch en briaf brangt\n Inken Lassen (2. aptooch), en foomen faan en naib\u00fc\u00fcr\n M\u0113rret Andreesen (2. aptooch), diar Korneelis sin bridj wurt.\n Booi Joohannissen (3. aptooch an 4. aptooch), diar Ellen san maan wurt.\n Uas Baaiken (3. aptooch)\n Welhelm S\u00f6rrens (3. aptooch).\n Elsi Lassen (3. aptooch), Inken Lassens sin mam.\n Eeb Madtsen (3. aptooch an 4. aptooch), Pider Madtsen san bruler.\n Siiwerdt (3. aptooch), en s\u00fcper.\n Dochter Frans (4. aptooch).\n Dirk Moggels an san dring (4. aptooch).\n En w\u00fcf faan en naib\u00fc\u00fcr (4. aptooch).\n\nHuaram at stak gungt\nPider Madsen as de rikst b\u00fc\u00fcr uun Kairem an as uu so gitsig. Hi wal tu sin jongen ei iansis jil tu\u2019t feirin faan a Piadersdai du. A jongen, Korneelis an Ellen, man dacht en kluk ploon ap; h\u00fc jo faan h\u00f6rens aatj dach noch en gud mensk maage k\u00f6n. Jo skriiw en briaf am faan ham 70 riksdooler tu fun. At briaf komt efter\u2019t saien faan Madts, Pider Madsen san \u00e4\u00e4lst dring. Madts as en siamaan, diar uun Kopenhuuwen as. Uun\u2019t briaf wurt tu Pider nemelk saad, dat was deensk jilseedler, wat hi hee, bal \u00fcng\u00fcltig wurd wal, an diarfaan wal Madts jo f\u00f6r ham iinb\u00fctje. A aatj stj\u00fc\u00fcrd do a riksdooler uf. \n\nKorneelis feit a riksdooler an dee hi en dial diarfaan f\u00f6r a plasiaren a Piadersdai \u00fctj. Ellen feit at auerbliiwsel faan\u2019t jil; hat man dee sin paart tu tau familjin, diar uun grat nuad san an leet ham uun\u2019t fest faan sin feriarern freihual. Efter h\u00f6g iarst an bliis fertjunglingen, diaruun en mase faan t\u00fc\u00fcpisk persuunen bedialiget as, wurt a b\u00fc\u00fcr tu iinsicht faan sin gekhaid broocht. At jil, wat d\u00f6n tau jongen tu ham welerdu wel, wal hi n\u00fc ei muar haa. At aanj feiret at familje ei bluat a Piadersdai, man uk Ellen sin \u00fctjbringen m\u00e4\u2019n friskbeegen koptein.\n\nAuer\u2019t werk\nHansen draapt uun\u2019t stak en rocht folkstuan an\u2019t stak wurd tu\u2019t f\u00f6\u00f6rbilj f\u00f6r al leeder dachtingen \u00fc\u00fcb S\u00f6l\u2019ring. A dachter wiset en seeker instinkt f\u00f6r det koomisk wirking faan en mingen faan spriiken. Originel figuuren uun\u2019t stak san tu bispal en nuurdj\u00fct, diar \u00fc\u00fcb breegen S\u00f6l'ring snaaket, en maan faan Wiringhiird, diar sin feestlunfresk spriikwiis bibeh\u00e4\u00e4lt an en s\u00fcper (Siiwerdt), diar S\u00f6l\u2019ring, Huuchtjiisk an Plaattjiisk trochen\u00f6ler praatjet.\n\nFerdinand Holthausen (1860-1956), en anglisist an ualgermanist, hee betuanet, dat at stak m\u00e4 Moli\u00e8re sin werk A Gitshals (\u00fc\u00fcb Fraans\u00f6\u00f6sk: L\u2019Avare; 1668), uk wan a tiitel eenelk klangt, bluat uu so letjet eenelkhaid wiset: d\u00f6n tau staken san faanen\u00f6ler so auermiatig \u00fcnlik, dat detheer aueriansteming wel \u00fc\u00fcb tufaal beraut an faan en imitatschuun nian snaak weese k\u00f6n. \u00dc\u00fcb en amwai auer en populeer deensk auersaating hee Moli\u00e8re man dach en rol f\u00f6r Hansen sin stak spelet. D\u00fctelker haa, \u00fc\u00fcs Dietrich Hofmann (1923-1998), en friisist, efterwise k\u00fcd, h\u00f6g komeedestaken faan de deensk-noorsk skriiwer Ludvig Holberg di Gitshals uffarwet.\n\n1833 wurd en widjerfeering tu't stak, at ferteeling Di lekkelk Stj\u00fc\u00fcrman, \u00fctjden. Di Gitshals salew wurd uk 1896 uun det Nahrung f\u00fcr Leselust in Nordfriesischer Sprache \u00fctjden.\n\nLuke uk diar\n\nKwelen\n\nKomeedestak"